CELEX: 32014R0633
Language: da
Date: 2014-06-13 00:00:00
Title: Kommissionens forordning (EU) nr. 633/2014 af 13. juni 2014 om ændring af bilag III til Europa-Parlamentets og Rådets forordning (EF) nr. 853/2004 og bilag I til Europa-Parlamentets og Rådets forordning (EF) nr. 854/2004 for så vidt angår de særlige krav til håndtering af vildtlevende storvildt og til inspektion efter slagtning af vildtlevende vildt  EØS-relevant tekst

14.6.2014   
            
            
               DA
            
            
               Den Europæiske Unions Tidende
            
            
               L 175/6
            
         KOMMISSIONENS FORORDNING (EU) Nr. 633/2014
   af 13. juni 2014
   om ændring af bilag III til Europa-Parlamentets og Rådets forordning (EF) nr. 853/2004 og bilag I til Europa-Parlamentets og Rådets forordning (EF) nr. 854/2004 for så vidt angår de særlige krav til håndtering af vildtlevende storvildt og til inspektion efter slagtning af vildtlevende vildt
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer (1), særlig artikel 10, stk. 1 og 2,
   under henvisning til Europa-Parlamentets og Rådets forordning (EF) nr. 854/2004 af 29. april 2004 om særlige bestemmelser for tilrettelæggelsen af den offentlige kontrol af animalske produkter til konsum (2), særlig artikel 17, stk. 1, og
   ud fra følgende betragtninger:
   
               (1)
            
            
               I forordning (EF) nr. 853/2004 er der fastsat særlige hygiejnebestemmelser for animalske fødevarer. Der fastsættes bl.a. bestemmelser om produktion og markedsføring af kød af vildtlevende vildt. Fødevarevirksomhedslederne skal sikre, at sådant kød kun markedsføres, hvis det er produceret i overensstemmelse med afsnit IV i bilag III til den nævnte forordning.
            
         
               (2)
            
            
               Rådets direktiv 89/662/EØF (3) fastsætter, at medlemsstaterne skal sørge for, at der gennemføres veterinærkontrol på oprindelsesstedet og bestemmelsesstedet på produkter af animalsk oprindelse, der indgår i samhandelen inden for Unionen.
            
         
               (3)
            
            
               De audit, der foretages på EU-plan af Europa-Kommissionens Levnedsmiddel- og Veterinærkontor i medlemsstaterne, har vist, at handel med uflået vildtlevende storvildt fra jagtstedet til en godkendt vildthåndteringsvirksomhed, der ligger på en anden medlemsstats område, er udbredt og tegner sig for en væsentlig del af det kød af vildtlevende vildt, der produceres i Unionen.
            
         
               (4)
            
            
               Denne praksis har skabt usikkerhed om den praktiske anvendelse af de nuværende bestemmelser i forordning (EF) nr. 853/2004 og nødvendigheden af overholdelsen af bestemmelserne i direktiv 89/662/EØF, især med hensyn til, hvordan forpligtelsen til at sikre det rette niveau af offentlig kontrol på oprindelsesstedet opfyldes.
            
         
               (5)
            
            
               For at sikre, at bestemmelserne i forordning (EF) nr. 853/2004 og direktiv 89/662/EØF overholdes, er det nødvendigt at supplere bestemmelserne i forordning (EF) nr. 853/2004 vedrørende transport af og handel med uflået vildtlevende storvildt med attestering af overholdelse af EU-bestemmelserne på oprindelsesstedet. For at undgå en uforholdsmæssig stor administrativ byrde bør en alternativ tilgang, der er baseret på en erklæring fra en uddannet person, tillades, hvis den vildthåndteringsvirksomhed, der ligger tæt på jagtområdet, ligger i en anden medlemsstat.
            
         
               (6)
            
            
               Forordning (EF) nr. 853/2004 bør derfor ændres.
            
         
               (7)
            
            
               I afsnit IV, kapitel VIII, i bilag I til forordning (EF) nr. 854/2004 er der fastsat specifikke krav vedrørende offentlig kontrol af kød af vildtlevende vildt. Ifølge bestemmelserne i kapitlet skal embedsdyrlægen i vildthåndteringsvirksomheden under inspektionen efter slagtning tage hensyn til den erklæring eller de oplysninger, som den uddannede person, der har deltaget i nedlæggelsen af dyret, har forelagt i overensstemmelse med forordning (EF) nr. 853/2004. I tilfælde, hvor uflået vildtlevende storvildt transporteres fra et jagtsted i en anden medlemsstat, bør embedsdyrlægen også kontrollere, at det relevante certifikat ledsager sendingen, og tage hensyn til oplysningerne i certifikatet.
            
         
               (8)
            
            
               Forordning (EF) nr. 854/2004 bør derfor ændres.
            
         
               (9)
            
            
               Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed —
            
         VEDTAGET DENNE FORORDNING:
   Artikel 1
   Bilag III til forordning (EF) nr. 853/2004 ændres som angivet i bilag I til denne forordning.
   Artikel 2
   Bilag I til forordning (EF) nr. 854/2004 ændres som angivet i bilag II til denne forordning.
   Artikel 3
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   Den anvendes fra den 1. maj 2014 for alle sendinger, der ankommer til bestemmelsesmedlemsstaterne fra den dato.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 13. juni 2014.
      
         
            På Kommissionens vegne
         
         José Manuel BARROSO
         
            Formand
         
      
   
   
      (1)  EUT L 139 af 30.4.2004, s. 55.
   
      (2)  EUT L 139 af 30.4.2004, s. 206.
   
      (3)  Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked (EFT L 395 af 30.12.1989, s. 13).
   
      BILAG I
      I afsnit IV, kapitel II, i bilag III til forordning (EF) nr. 853/2004 affattes punkt 8 således:
      
         
                     »8.
                  
                  
                     Storvildt, der ikke er flået:
                     
                                 a)
                              
                              
                                 må kun flås og markedsføres, hvis:
                                 
                                             i)
                                          
                                          
                                             det opbevares og håndteres adskilt fra andre fødevarer inden flåningen, og det ikke er frosset
                                          
                                       
                                             ii)
                                          
                                          
                                             det efter flåningen underkastes en sidste inspektion på en vildthåndteringsvirksomhed i overensstemmelse med forordning (EF) nr. 854/2004
                                          
                                       
                           
                                 b)
                              
                              
                                 må kun sendes til en vildthåndteringsvirksomhed i en anden medlemsstat, hvis det under transporten til vildthåndteringsvirksomheden ledsages af et certifikat, som er i overensstemmelse med modellen i bilaget til Kommissionens gennemførelsesforordning (EU) nr. 636/2014 (1), som er udstedt og underskrevet af en embedsdyrlæge og attesterer, at de i punkt 4 fastsatte krav for så vidt angår tilgængeligheden af en erklæring, hvor det er relevant, og ledsagelse af relevante dele af kroppen, er opfyldt.
                                 Hvis den vildthåndteringsvirksomhed, der ligger tæt på jagtområdet, befinder sig i en anden medlemsstat, behøver transport til vildthåndteringsvirksomheden ikke været ledsaget af certifikatet, men af erklæringen fra den uddannede person, der er omhandlet i punkt 2, for at sikre overensstemmelse med artikel 3, stk. 1, i direktiv 89/662/EØF, under hensyn til dyresundhedsstatussen i oprindelsesmedlemsstaten.
                              
                           
               
      
   
      BILAG II
      I afsnit IV, kapitel VIII, del A, i bilag I til forordning (EF) nr. 854/2004 indsættes følgende som punkt 2a:
      
         
                     »2a.
                  
                  
                     Embedsdyrlægen kontrollerer, at et sundhedscertifikat i overensstemmelse med den model, der er anført i bilaget til Kommissionens gennemførelsesforordning (EU) nr. 636/2014 (1), eller en eller flere erklæringer ledsager det uflåede vildtlevende storvildt, der transporteres til vildthåndteringsvirksomheden fra en anden medlemsstats område, i overensstemmelse med punkt 8, litra b), i afsnit IV, kapitel II, i bilag III til forordning (EF) nr. 853/2004. Embedslægen skal tage hensyn til indholdet af certifikatet eller erklæringerne.